“સાબરમતી શુદ્ધ કરી છે અને માં ગંગા હવે, તારો વારો” જે સૂત્ર વિશ્વ વ્યાપી બનાવ્યું તે સાબરમતીના પ્રદૂષિતતા અંગે “કેગ” (CAG) નો અહેવાલ પર્દાફાશ કરે છે. “કેગ” તેના ૨૦૧૨ માર્ચના અહેવાલમાં રાજ્યની પ્રદૂષિત નદીઓ અંગે ગંભીર અહેવાલ આપીને સરકારની બેદરકારી, બિનકુશળ વહીવટ અને ઉદ્યોગોને પ્રદૂષણ કરવા આપેલ છૂટા દોરની ચોકાવનારી વિગત આપી હતી. બરાબર ત્રણ વર્ષ પછી ૩૧ માર્ચ ૨૦૧૫ના પુરા થતા વર્ષનો “કેગ” અહેવાલ ફરીવખત આ રાગ આલાપે છે. ગતિશીલ ગુજરાતની ગતિ પ્રદૂષણ કરવામાં વધી. એક તરફ પીવાના પાણીના અને સિંચાઈના પાણીના વલખા છે જ્યારે વાઈબ્રન્ટ ગુજરાત કે મેઇક ઇન ઇન્ડિયાના નામે ઉદ્યોગોને પ્રદૂષણ કરવાના પરવાના આપી દીધા.